Նախագիծ

**ՀԱՄԱՁԱՅՆԱԳԻՐ**

ԵԱՏՄ անդամ պետություններում ապրանքների հետագծելիությունն ապահովելու մեխանիզմ սահմանելու մասին

Ապրանքների շրջանառության հետագծելիության նկատմամբ հսկողություն ապահովելու նպատակով Եվրասիական տնտեսական միության անդամ պետությունների կառավարությունները (այսուհետ՝ Կողմեր) համաձայնեցին ներքոհիշյալի մասին.

Հոդված 1

Սույն Համաձայնագրի նպատակներով օգտագործվում են հետեւյալ հասկացությունները՝

**ապրանքների շրջանառություն**՝ ապրանքների ներմուծումը ԵԱՏՄ մաքսային տարածք, ԵԱՏՄ անդամ պետությունների տարածքներում ապրանքների պահպանումը, տրանսպորտային փոխադրումը, իրացումը (վաճառքը).

**մեծածախ առեւտուր**՝ առեւտրային գործունեության տեսակ, որը կապված է ապրանքների ձեռքբերման եւ վաճառքի հետ՝ դրանք ձեռնարկատիրական գործունեության մեջ (այդ թվում՝ վերավաճառքի համար) կամ անձնական, ընտանեկան, կենցաղային եւ այլ նմանատիպ օգտագործման հետ կապ չունեցող նպատակներով օգտագործելու համար.

**հետագծելիություն**՝ ապրանքների ներմուծման պահից սկսած՝ դրանց շրջանառության բոլոր փուլերում ապրանքների շարժի փաստաթղթային հաշվառում եւ հսկողություն.

**մանրածախ առեւտուր**՝ առեւտրային գործունեության տեսակ, որը կապված է ապրանքների ձեռքբերման եւ վաճառքի հետ՝ դրանք անձնական, ընտանեկան, կենցաղային եւ ձեռնարկատիրական գործունեության իրականացման հետ կապ չունեցող այլ նպատակներով օգտագործելու համար.

**ապրանքներ**՝ ԵԱՏՄ մաքսային տարածք ներմուծված եւ «Ներքին սպառման համար բացթողում» մաքսային ընթացակարգին համապատասխան բաց թողնված գույք.

Հոդված 2

1. Սույն Համաձայնագրով սահմանվում է ԵԱՏՄ անդամ պետություններում ապրանքների շրջանառության հետագծելիության մեխանիզմի գործունեության կարգը եւ ԵԱՏՄ անդամ պետությունների իրավասու (լիազորված) մարմինների միջեւ տեղեկատվության փոխադարձ փոխանակումը:

2. Սույն Համաձայնագրի գործողությունը տարածվում է ապրանքների շրջանառության հետ կապված իրավահարաբերությունների վրա՝ բացառությամբ մանրածախ առեւտրի:

Հոդված 3

1. Եվրասիական տնտեսական հանձնաժողովի խորհուրդը հաստատում է ապրանքների ցանկը (այսուհետ՝ Ցանկ) եւ դրանց հետագծելիության մեխանիզմը ներդնելու փուլերը:

2. Ցանկը հաստատելու մասին Եվրասիական տնտեսական հանձնաժողովի խորհրդի որոշումն ուժի մեջ է մտնում ոչ շուտ, քան այդ որոշման պաշտոնական հրապարակումից 60 օրացուցային օրը լրանալուց հետո։ Ապրանքը ցանկից հանելու մասին որոշումն ուժի մեջ է մտնում «Եվրասիական տնտեսական հանձնաժողովի մասին» հիմնադրույթի 16-րդ կետով նախատեսված կարգով («Եվրասիական տնտեսական միության մասին» 2014 թվականի մայիսի 29-ի պայմանագրի 1-ին հավելված)։

Հոդված 4

1. Ապրանքների շրջանառության հետագծելիության մեխանիզմը կիրառվում է ցանկում ներառված ապրանքների նկատմամբ՝ ապրանքների հետագծելիության մեխանիզմի ներդրման ժամկետներին համապատասխան՝ սույն Համաձայնագրի 3-րդ հոդվածի 1-ին կետի համաձայն:

2. Ապրանքների շրջանառության հետագծելիության մեխանիզմի կիրառումը դադարեցվում է՝

ցանկում ընդգրկված՝ ԵԱՏՄ անդամ պետության տարածք ներմուծված եւ ԵԱՏՄ անդամ պետության տարածքում արտադրության (վերամշակման) համար օգտագործված ապրանքների մասով՝ արտադրության (վերամշակման) համար դրանց օգտագործման պահից.

անհաղթահարելի ուժ ներկայացնող հանգամանքների պատճառով կորած, ոչնչացված ապրանքների մասով՝ այդ կորստի, ոչնչացման պահից:

Հոդված 5

1. Ապրանքների շրջանառության հետագծելիության մեխանիզմը հիմնվում է ապրանքների հետագծելիությունն ապահովող ազգային համակարգերում ապրանքների շրջանառության մասին պարունակվող տեղեկությունների վրա եւ իրականացվում է ԵԱՏՄ անդամ պետությունների իրավասու (լիազորված) մարմինների միջեւ տեղեկատվության փոխադարձ փոխանակման միջոցով:

2. Ապրանքների հետագծելիությունն ապահովող ազգային համակարգը իրականացվում է հետեւյալ աղբյուրներից տեղեկությունների հավաքագրման, հաշվառման, հսկողության եւ վերլուծության միջոցով՝

«ներքին սպառման համար բացթողում» մաքսային ընթացակարգով ձեւակերպվող ապրանքների հայտարարագրեր.

էլեկտրոնային հաշիվ ապրանքագրեր եւ (կամ) ԵԱՏՄ անդամ պետությունների օրենսդրությամբ նախատեսված այլ փաստաթղթեր.

ԵԱՏՄ այլ անդամ պետությունների ազգային համակարգերից ստացվող փաստաթղթեր:

3. Կողմերը փոխանակում են ԵԱՏՄ անդամ պետությունների ազգային համակարգերում պարունակվող տեղեկությունները, ներառյալ՝

ապրանքները իրացնող եւ ձեռք բերող հարկ վճարողի անվանումը.

հարկ վճարողի նույնականացման ծածկագիրը (համարը). ապրանքների հայտարարագրի գրանցման համարը. էլեկտրոնային հաշիվ-ապրանքագրերի եւ (կամ) ԵԱՏՄ անդամ պետությունների օրենսդրությամբ նախատեսված այլ փաստաթղթերի գրանցման համարը եւ դուրսգրման ամսաթիվը.

ապրանքների հայտարարագրում նշված ԵԱՏՄ ԱՏԳ ԱԱ ծածկագիրը. ապրանքների անվանումը.

ապրանքների հայտարարագրում նշված ապրանքների հերթական համարը. ապրանքների քանակը (ծավալը)՝ քանակի (ծավալի) չափման միավորի նշմամբ.

ԵԱՏՄ անդամ պետությունների տարածքում ապրանքների նշանակման կետը:

Տեղեկությունները, փոխանակման ժամկետներն ու կարգը հաստատվում են Եվրասիական տնտեսական հանձնաժողովի խորհրդի որոշմամբ:

Հոդված 6

1. ԵԱՏՄ անդամ պետություններից մեկի տարածք (տարածքից) ԵԱՏՄ մյուս անդամ պետության տարածքից (տարածք) ապրանքների ներմուծման (արտահանման) ժամանակ Կողմերի իրավասու (լիազորված) մարմինները իրականացնում են սույն Համաձայնագրի 5-րդ հոդվածի 3-րդ կետով նախատեսված տեղեկությունների փոխանակումը՝ ապրանքների այդպիսի ներմուծման (արտահանման) համար ձեւակերպված փաստաթղթերի հիման վրա:

2. Ավելի քան երկու ԵԱՏՄ անդամ պետության հարկ վճարողների կողմից բազմակողմ գործարքներ իրականացնելու ժամանակ սույն Համաձայնագրի 5-րդ հոդվածի 3-րդ կետում նախատեսված տեղեկությունների փոխանակումն իրականացվում է ԵԱՏՄ այդ անդամ պետությունների իրավասու (լիազորված) մարմինների միջեւ:

3. ԵԱՏՄ անդամ պետության տարածքով ապրանքներն այն գործարքների համար տեղափոխելիս, որոնց մասնակիցը այդ պետության հարկ վճարողը չէ, սույն Համաձայնագրի 5-րդ հոդվածի 3-րդ կետով նախատեսված տեղեկությունները փոխանցվում են նաեւ այդ պետության իրավասու (լիազորված) մարմնին:

Սույն կետի դրույթները չեն տարածվում օդային տրանսպորտով փոխադրումների վրա:

Հոդված 7

Իրավասու (լիազորված) մարմիններն ապահովում են ցանկում ներառված ապրանքների շրջանառության նկատմամբ հսկողություն՝ ԵԱՏՄ անդամ պետությունների ազգային օրենսդրությամբ սահմանված կարգով:

Հոդված 8

ԵԱՏՄ ցանկացած անդամ պետության նախաձեռնությամբ եւ փոխադարձ պայմանավորվածությամբ սույն Համաձայնագրում կարող են կատարվել փոփոխություններ, որոնք ձեւակերպվում են առանձին արձանագրություններով:

Արձանագրություններն ուժի մեջ են մտնում սույն Համաձայնագրի 9–րդ հոդվածին համապատասխան։

Հոդված 9

Սույն Համաձայնագիրն ուժի մեջ է մտնում այն օրվանից, երբ ավանդապահը դիվանագիտական ուղիներով ստանում է անդամ պետությունների կողմից սույն Համաձայնագիրն ուժի մեջ մտնելու համար անհրաժեշտ ներպետական ընթացակարգերը կատարելու մասին վերջին գրավոր ծանուցումը:

Կատարված է \_\_\_\_\_ քաղաքում 20\_\_\_\_ թվականի «\_\_\_\_\_\_\_»–ին, մեկ բնօրինակից՝ ռուսերենով։

Սույն Համաձայնագրի բնօրինակը պահվում է Եվրասիական տնտեսական հանձնաժողովում, որը՝ որպես սույն Համաձայնագրի ավանդապահ, ԵԱՏՄ անդամ պետություններից յուրաքանչյուրին կտրամադրի դրա հաստատված պատճենը։

|  |  |  |  |  |
| --- | --- | --- | --- | --- |
| Հայաստանի Հանրապետության Կառավարության կողմից | Բելառուսի Հանրապետության Կառավարության կողմից | Ղազախստանի Հանրապետության Կառավարության կողմից | Ղրղզստանի Հանրապետության կառավարության կողմից | Ռուսաստանի Դաշնության Կառավարության կողմից |